b'\n_START_ARTICLE_\nMichael Momyr\n_START_SECTION_\nFamilie og yrkesliv\n_START_PARAGRAPH_\nHan vokste opp p\xc3\xa5 slektsg\xc3\xa5rden Nordre Momyr i Norddalen i \xc3\x85fjord som s\xc3\xb8nn av landpostbud og g\xc3\xa5rdbruker Melkior Momyr og kontorfullmektig Jorunn Johansen. Han er gift med sykepleier Jorunn Windspoll._NEWLINE_Han tok en milit\xc3\xa6r utdannelse, og fungerte som befal ved BRIG N i Harstad i 1977 samt befal og instrukt\xc3\xb8r ved Befalsskolen for Infanteriet i Tr\xc3\xb8ndelag 1977\xe2\x80\x931979. Mellom 1979 og 1995 var han g\xc3\xa5rdbruker med melkeproduksjon p\xc3\xa5 Nordre Momyr, hvoretter han forpaktet bort jorden. Etter ti \xc3\xa5r som politiker p\xc3\xa5 heltid var Momyr seniorr\xc3\xa5dgiver i et prosjekt om internasjonalisering i NHO 2005\xe2\x80\x932007 og r\xc3\xa5dmann i Roan kommune 2007\xe2\x80\x932013. Fra 2013 er han r\xc3\xa5dgiver i vindkraftselskapet Sarepta Energi.\n_START_SECTION_\nPolitisk arbeid\n_START_PARAGRAPH_\nMomyr var medlem av \xc3\x85fjord kommunestyre og formannskap 1988\xe2\x80\x931999, varaordf\xc3\xb8rer 1988\xe2\x80\x931990 og ordf\xc3\xb8rer 1990\xe2\x80\x931995. Han var ogs\xc3\xa5 leder i \xc3\x85fjord H\xc3\xb8yre 1980\xe2\x80\x931988, leder i S\xc3\xb8r-Tr\xc3\xb8ndelag H\xc3\xb8yre 1994\xe2\x80\x932002 og medlem av S\xc3\xb8r-Tr\xc3\xb8ndelag fylkesting og fylkesutvalg 1995\xe2\x80\x932001._NEWLINE_Momyr var vararepresentant til Stortinget fra S\xc3\xb8r-Tr\xc3\xb8ndelag 1993\xe2\x80\x932001 og 2005\xe2\x80\x932009 samt fast innvalgt representant 2001\xe2\x80\x932005, og har til sammen fem \xc3\xa5rs ansiennitet fra Stortinget. Momyr var medlem av Stortingets n\xc3\xa6ringskomit\xc3\xa9 2001\xe2\x80\x932005, og fungerte som H\xc3\xb8yres landbrukspolitiske talsmann._NEWLINE_I 2015 ble han innvalgt i Trondheim bystyre, hvor han har v\xc3\xa6rt nestleder i byutviklingskomiteen og nestleder i finans- og n\xc3\xa6ringskomiteen. I 2017 ble han valgt til leder for det sammensl\xc3\xa5tte Tr\xc3\xb8ndelag H\xc3\xb8yre._NEWLINE_Momyr har v\xc3\xa6rt styremedlem i Tr\xc3\xb8nderEnergi, medlem av SpareBank 1 Midt-Norges forstanderskap 1995\xe2\x80\x932005 og leder i det regionale brukerutvalget for Helse Midt-Norge. Han var lagrettemann, doms- og skj\xc3\xb8nnsmann ved Frostating lagmannsrett 1983\xe2\x80\x931995.'